Drie opsies oorweeg vir ‘spookhospitaal’Die Kempton Park-hospitaal. Foto: Emile Van Niekerk‎/Facebook Die DA het ŉ beroep op die Gautengse departement van gesondheid gedoen om ŉ besluit te neem oor die lot van die Kempton Park-hospitaal. Dié hospitaal, wat ook bekend is as die spookhospitaal, staan sedert 1997 leeg en miljoene rande is al bestee aan veiligheidsdienste by die hospitaal wat intussen ŉ speelgrond vir vandale en sogenaamde spookjagters geword het. Refiloe Nt’Sekhe, DA-LPW, het gesê die party het verneem dat die Gautengse departement van gesondheid drie opsies oorweeg oor die toekoms van die hospitaal. Dit is deur Bandile Masuku, Gautengse LUR vir gesondheid, bekend gemaak in ŉ geskrewe antwoord op vrae wat die DA in die provinsiale wetgewer gevra het. Volgens die LUR is die drie opsies om die bestaande hospitaal op te knap en dit as ŉ distrikshospitaal te heropen, om die bestaande hospitaal op te knap as die Folateng-hospitaal en om die bestaande hospitaal te sloop en ŉ nuwe distrikshospitaal te bou. “Die LUR het aangedui dat die voorstel omtrent die Folateng-hospitaal deur die private gesondheidsektor in Kempton Park verwerp is en dat ŉ besluit geneem is om die bestaande hospitaal op te knap met die oog op ŉ distrikshospitaal.” Die Kempton Park-hospitaal. Foto: Sabrina Panaino‎/Facebook Volgens Nt’Sekhe is die beraamde koste vir die sloop van die hospitaal sowat R127 miljoen terwyl die beraamde koste vir die nuwe distrikshospitaal sowat R1,5 miljard beloop. Masuku het in Junie verlede jaar tydens ŉ gemeenskapsvergadering op die perseel van die hospitaal gesê of die hospitaal nou opgeknap of herbou word, dit moet so gou as moontlik gebeur. Kwara Kekana, Masuku se woordvoerder, het egter dié week aan Maroela Media gesê die departement het nie tans geld vir die hospitaal nie. “Daar word tans na alternatiewe finansieringsmetodes gekyk,” het Kekana gesê. Nt’Sekhe het egter ŉ beroep op Masuku gedoen om as ŉ saak van dringendheid ŉ besluit te neem hieroor. “Die Tembisa-hospitaal sukkel om dienste aan mense van Kempton Park en omliggende gebiede te lewer. As hierdie hospitaal opgeknap en heropen word, sal dit help om die druk by die Tembisa- en Edenvale-hospitaal te verlig. Dié hospitale is tans oorvol en kan nie voldoende gesondheidsdienste aan mense lewer nie.”